**Retningslinjer og rutiner for tildeling av jakt for Folldal statsallmenning**

**Generelt:**

Kjøpt jaktkort refunderes i utgangpunktet ikke. Ved særskilte tilfeller der betalt jaktkort ikke kan nyttiggjøres kan fjellstyret ta tilbake kortet, ved slike tilfeller refunderes 50% av kjøpesummen.

I tilfeller der jaktkortet ikke kan nyttiggjøres og fjellstyret ikke tar det tilbake, henvises det til privat reise-/fritidsforsikring for refusjon.

Kortet er personlig og kan ikke overføres til andre eller byttes.

Priser fastsettes av Folldal fjellstyre hvert andre år iht. forskrift.

Fordeling mellom innen- og utenbygds søkere følger «Forskrift om jakt, fiske og fangst i statsallmenninger».

Veiledning til søknad om jakt via inatur ligger på salgssiden hos inatur. Søkere kan kontakte fjellstyret for bistand til søknadsprosessen

Rapportering innen fastsatt tidsfrist er et vilkår for å være med i trekningen om jakt påfølgende år.

**Småviltjakt:**

Utenbygdsboende jegere søker via inatur innen 2. mai for jakt påfølgende jaktår. Søknadsbasert jakttilbud legges ut 1. april.

Takseringsresultatet, som sier noe om bestandssituasjonen, er retningsgivende for hvor stor kvote som settes.

Innenbygdsboende jegere kan kjøpe kort på www.inatur.no samt på Fjellttid, Grimsbu Turistsenter og Fjellsyn camping.

Det selges eget kort for smårovvilt.

**Rådyrjakt:**

Jakttilbud legges ut på inatur 1. april med søknadsfrist 2. mai.

Alle fellingsløyver er forbeholdt innenbygdsboende. Ved for få innenbygdsboende søkere tildeles kortene utenbygdsboende søkere.

**Elg – og hjortejakt**

Elg- og hjortejakta legges ut på inatur, trekningen samordnes gjennom Norges fjellstyresamband. Kontraktstiden er to år. Det foreligger egne lokale bestemmelser for elg- og hjortejakta for Folldal statsallmenning.

**Villreinjakt:**

Jakttilbud legges ut for søknad på inatur.no innen 1. april for inneværende jaktår. Søknadsfrist 2. mai. Trekningsliste publiseres på Folldal fjellstyres hjemmeside. Trekningslistene vil ikke bli oppdatert og evt. varalister blir ikke publisert.

Kontrakter legges ut for elektronisk signering på inatur og må signeres før jaktstart.

Alle fellingsløyver er forbeholdt innenbygdsboende. Ved for få innenbygdsboende søkere tildeles kortene utenbygdsboende søkere.

For å regnes som innenbygdsboende må man ha vært bostedsregistrert iht. folkeregisteret i Folldal kommune 1. november året før, og fremdeles bo i kommunen. Ved tvil om bostedsadresse kan du bli krevd å dokumentere dette med utskrift fra Folkeregisteret.

Folldal skole tildeles et kalvekort i Knutshø i forbindelse med jegerprøven og som rekrutteringstiltak.

Innenbygds førstegangssøkere har førsteprioritet ved tildeling, deretter prioriteres jegere som ikke søkte eller ikke fikk tilbud om jakt foregående år. Tilbud om jakt anses som tildelt, noe som betyr at takker du nei til tilbud om jakt, havner du ikke på prioritert liste ved neste års trekning.

For jegere under 18 år må det foreligge samtykke fra foreldre eller foresatte og avtale med godkjent tilsynsjeger før jaktstart. Jegere som fyller vilkårene for opplæringsjakt, søker om tildeling av kort på ordinær måte. Tilsynsjeger skal fylle vilkårene for tilsynsjeger, iht. forskrift, og kan medbringe våpen selv om vedkommende ikke disponerer eget jaktkort. En jeger kan ha flere ulike tilsynsjegere i løpet av jakta, oppsynet må få beskjed om hvem som er tilsynsjeger via sms eller e-post før jaktdagen starter.

Tildeling av fridyrskort følger ansiennitetsprinsippet. Det betyr at jegere som ikke har fått tildelt denne korttypen tidligere prioriteres først. Deretter følges liste som er rangert ut ifra når jegerne hadde korttypen sist. Ved lik ansiennitet trekkes det mellom de aktuelle jegerne. Det tildeles ikke fritt dyr-kort til førstegangssøkere. Korttypen fritt dyr tildeles ikke til jegere før det året de fyller 18 år.

Simle/fritt under 40 kg og kalv tildeles så langt som mulig samlet.

Lagsjakt kan inngås for inntil to jegere. Kriteriene er at begge jegere må ha blitt tildelt jaktkort innenfor samme villreinområde i Folldal Statsallmenning, og begge jegere må ha alle formaliteter i orden før kontrakten inngås. Blant annet så må begge jegere ha bestått skyteprøven før de kan inngå lagsjakt. Frist for å tegne lagsjakt er 15. august. En jeger kan kun delta på ett lag. Begge kort skal stemples og signeres av fjellstyret.